《次韵答王巩》
宋代·苏辙

君家当盛时，画戟拥朱户。
中书十八年，清明日方午。
形容画云阁，功业载盟府。
中庭三槐在，遗迹百世睹。
子孙尽豪俊，岂类世寒寠。
胡为久邅厄，黾勉受侵侮。
往来两都间，奔走未安土。
愿言解缨绂，归去事农圃。
嘉禾根未拔，且忍俟甘雨。
拂衣走东皋，此说吾不取。
聊复放襟怀，清谈对僧麈。
躬耕未可言，知田顾乃父。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。